กสทช.ยัน”ฐากร”ย้ายไปนั่งกกต.ไม่กระทบโครงการสำคัญ จ่อเปิดประมูลคลื่น900/1800MHzตามเดิม
กสทช.ยัน "ฐากร" ย้ายไปนั่ง กกต. ไม่กระทบคลื่น 900/1800MHz จ่อเปิดประมูลกลางปี 61 ตามเดิม
6 ธ.ค. 2560

นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวถึงกรณีคณะกรรมการสรรหาคณะกรรมการการเลือกตั้ง (กกต.) มีมติเลือกนายฐากร ตัณฑสิทธิ์ เลขาธิการ กสทช. เป็นกกต. ว่า การต้องเปลี่ยนหัวหน้าหน่วยงานเกิดขึ้นมาโดยตลอดแต่จะไม่เกิดผลกระทบกับการดำเนินโครงการสำคัญ อาทิ การประมูลคลื่นความถี่ 900 และ 1800 เมกะเฮิรตซ์ ในกลางปี 2561 เพราะความจำเป็นในการใช้งานคลื่นความถี่เป็นหัวใจของเศรษฐกิจใหม่
สำหรับการทำงานของกสทช.เมื่อนายฐากรพ้นจากตำแหน่งไปแล้ว กสทช.จะทำงานต่อไปตามแนวทางที่วางไว้ เพราะยังมีผู้บริโภคและประชาชนที่ต้องดูแล งานสายโทรคมนาคมเป็นงานที่ทำบนความเปลี่ยนแปลง
อย่างไรก็ตาม มั่นใจว่าเมื่อนายฐากรเลือกที่จะทำงานไหนแล้วตนเชื่อว่านายฐากร จะสามารถทำงานได้ตามที่สังคมคาดหวัง
สำหรับรายชื่อผู้ที่ได้รับคัดเลือกให้ดำรงตำแหน่ง กกต. ประกอบด้วย นายเรืองวิทย์ เกษสุวรรณ อดีตอธิการบดีมหาวิทยาลัยราชภัฏชัยภูมิ, นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ, นายอิสสรีย์ หรรษาจรูญโรจน์ อดีตอธิการบดีมหาวิทยาลัยเทคโนโลยีราชมงคลรัตนโกสินทร์, นางชมพรรณ์ พงษ์เจริญ สุธีรชาติ ที่ปรึกษากฎหมาย บริษัท วรวิสิฏฐ์ จำกัด และหัวหน้าสำนักงานกฎหมายสุธีรชาติ  และนายประชา เตรัตน์ อดีตผวจ.นราธิวาส ชลบุรี และสุราษฎร์ธานี
ด้าน นายพรเพชร วิชิตชลชัย ประธานสภานิติบัญญัติแห่งชาติ (สนช.) ในฐานะกรรมการสรรหาคณะกรรมการการเลือกตั้ง กล่าวว่า คณะกรรมการสรรหาฯจะมีการประชุมกันอีกครั้งหนึ่งเพื่อรับรองมติการประชุมครั้งนี้ เพื่อเสนอให้สนช.พิจารณาต่อไป
อนึ่งก่อนหน้านี้ นายฐากร เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.วางเกณฑ์ประมูลคลื่น 900 MHz จำนวน 5 MHz 1 ชุด อายุ 15 ปี ราคาเริ่มต้น 37,988 ล้านบาท เคาะครั้งละ 76 ล้านบาท
พร้อมวางเกณฑ์ประมูลคลื่น 1800MHz 3 ชุดๆ ละ 15MHz อายุ 15 ปี ราคาเริ่มต้น 37,457 ล้านบาท เคาะครั้งละ 75 ล้านบาท โดยคาดว่าการเปิดประมูลคลื่น 900/1800 MHz จะมีขึ้นใน มี.ค.61 เคาะราคา พ.ค.61 และให้ใบอนุญาตมิ.ย.61